На основу чл. 50. став (2) и 53. став (3) Закона о службеницима и намјештеницима у јединицама локалне самоуправе („Службени гласник Републике Српске“, број 97/16), члана 1. Одлуке о расписивању Јавног конкурса за избор и именовање секретара Скупштине општине Вишеград („Службени гласник општине Вишеград“, број 3/22) и члана 53. став (1) Статута општине Вишеград („Службени гласник општине Вишеград“, бр. 6/17 и 3/19) Скупштина општине Вишеград, р а с п и с у ј е

**ЈАВНИ КОНКУРС**

**за избор и именовање секретара Скупштине општине Вишеград**

**I**- Расписује се Јавни конкурс за избор и именовање секретара Скупштине општине Вишеград (у даљем тексту: Секретар).

**II-Опис послова**

Секретар обавља послове прописане Пословником о раду Скупштине општине Вишеград („Службени гласник општине Вишеград“, бр. 8/17, 3/19 и 12/19).

**III-Мандат**

Мандат секретара траје до краја мандата сазива Скупштине општине који га је изабрао.

Мандат секретара скупштине може бити обновљен након спроведеног јавног конкурса.

**IV-Статус**

Секретар има статус службеника прве категорије.

**V-Општи услови за кандидате**

1. да је држављанин Републике Српске, односно Босне и Херцеговине,
2. да је старији од 18 година,
3. да има општу здравствену способност,
4. да није осуђиван за кривично дјело на безусловну казну затвора од најмање шест мјесеци или за кривично дјело које га чини неподобним за обављање послова у градској, односно општинској управи,
5. да није отпуштен из органа управе као резултат дисциплинске мјере на било којем нивоу власти у Босни и Херцеговини три године прије објављивања конкурса и
6. да није у сукобу интереса, односно да не обавља дужност која је неспојива са дужношћу службеника у градској, односно општинској управи.

**VI-Посебни услови за кандидате**

1. да има завршен четворогодишњи студиј са звањем дипломирани правник или први циклус студија-дипломирани правник са најмање 240 ЕЦТС бодова или еквивалент,
2. да има најмање три године радног искуства у траженом степену образовања, односно звања
3. да има положен стручни испит за рад у управи.

Изузетно од подтачке 2) ове тачке, лице које је у другим органима и организацијама радило, а нема положен стручни испит за рад у управи, може да се прими у радни однос на радно мјесто секретара уз обавезу да положи стручни испит у року од шест мјесеци од дана запослења. Уколико лице не положи стручни испит за рад у управи у року од шест мјесеци престаје му радни однос.

**VII-Потребна документа**

Пријава на јавни конкурс подноси се на прописаном обрасцу који је доступан на Интернет страници општине Вишеград и шалтер сали Општине Вишеград.

Кандидат уз пријаву на јавни конкурс прилаже доказе о испуњавању општих и посебних услова.

Као доказ о испуњавању општих услова кандидат прилаже фото-копију увјерења о држављанству Републике Српске, односно Босне и Херцеговине и изјаве да:

 1) није осуђиван за кривично дјело на безусловну казну затвора од најмање шест мјесеци или за кривично дјело које га чини неподобним за обављање послова у oпштинској управи,

 2) није отпуштен из органа управе као резултат дисциплинске мјере, на било којем нивоу власти у БиХ, три године прије објављивања конкурса,

 3) да не постоји неспојивост и сукоб интереса у складу са чл. од 43. и 47. Закона о службеницима и намјештеницима у органима јединице локалне самоуправе.

Изјаве о испуњавању општих услова саставни су дио Пријаве на јавни конкурс, односно пријавног обрасца.

Као доказ о испуњавању посебних услова кандидат прилаже фото-копије:

 1) дипломе о завршеном факултету,

 2) увјерења о положеном стручном испиту за рад у управи или изјаве којом се кандидат који нема положен стручни испит обавезује да ће у року од шест мјесеци положити стручни испит уколико буде запослен или рјешења о ослобађању од обавезе полагања стручног испита за рад у управи у складу са Уредбом о стручном испиту за рад у управи Републике Српске („Службени гласник Републике Српске”, бр. 68/11, 85/11 и 7/15),

 3) исправе којом се доказује радно искуство у траженом степену стручне спреме (потврда, увјерење или други акт послодавца из којег се види на којим пословима, са којом стручном спремом и у ком периоду је стечено радно искуство).

Неблаговремене, неразумљиве и непотпуне пријаве, као и пријаве кандидата који не испуњавају опште и посебне услове из јавног конкурса, Комисија за спровођење јавног конкурса за избор и именовање секретара Скупштине општине Вишеград (у даљем тексту: Конкурсна комисија), одбациће закључком.

**VIII**-Прворангирани кандидат, по приједлогу конкурсне комисије, дужан је да у року од седам дана од дана пријема обавјештења конкурсне комисије достави доказе о испуњавању општих и посебних услова, у оригиналу или овјереној фото-копији, увјерење о општој здравственој способности, као и овјерене изјаве о испуњености општих услова.

Са свим кандидатима који буду испуњавали услове конкурса конкурсна комисија обавиће интервју, с циљем оцјењивања стручне оспособљености, знања, вјештина кандидата и познавања послова радног мјеста за које је кандидат конкурисао, о чему ће кандидати бити благовремено обавијештени.

**IX** -Рок за подношење пријава је 15 дана од дана објављивања конкурса у „Службеном гласнику Републике Српске“ и дневном листу „Вечерње новости“.

У случају да конкурс не буде објављен истовремено, рок за подношење пријава рачунаће се од дана посљедњег објављивања.

Пријаве са потребним документима могу се доставити лично преко Писарнице Општине Вишеград или путем поште на адресу: Скупштина општине Вишеград , Андрићград бб, 73240 Вишеград, са назнаком „Комисија за спровођење јавног конкурса за избор и именовање секретара Скупштине општине Вишеград“.

**X-**Јавни конкурс ће се објавити у „Службеном гласнику Републике Српске“и дневном листу „Вечерње новости“.

СКУПШТИНА ОПШТИНЕ ВИШЕГРАД ПРЕДСЈЕДНИК СО

Број: 01-013-40/22

Датум: 7.3.2022. године Муамер Софовић, с.р.